Flink polisieoptrede fnuik rooftogDie verdagtes se motor het in ’n vragmotor vasgery (Foto: Verskaf) Vyf boosdoeners wat glo van voorneme was om ’n sakeman van Lenasia in Gauteng te beroof, is in hegtenis geneem voordat hulle dié plan kon uitvoer. ’n Sesde man is tydens ’n jaagtog met die polisie doodgeskiet. Volgens kol. Katlego Mogale, woordvoerder van die Valke, het die owerhede inligting ontvang oor die beplande rooftog en hulle na die toneel gehaas. Die verdagtes was op die punt om die rooftog uit te voer toe hulle die polisie gewaar en laat spaander het. ’n Hoëspoedjaagtog het gevolg. “’n Skietery het tydens die jaagtog uitgebreek en een verdagte is doodgeskiet,” sê Mogale. Die verdagtes het in hul motor in ’n vragmotor vasgery, waarna een van die voertuie wat hulle agternagesit het, uitgeswenk het om die botsing te vermy en teen ŉ ander voertuig gebots het. Vyf verdagtes, tussen 25 en 45 jaar oud, is in hegtenis geneem. Drie van hulle is tydens die ongeluk beseer en hulle is onder polisiebewaking na ’n hospitaal geneem. “Daar is vasgestel dat die verdagtes se voertuig ŉ vervalste nommerplaat het. Daar is ook beslag gelê op drie ongelisensieerde vuurwapens.” Die verdagtes sal na verwagting binnekort in die hof verskyn op aanklag van moord, poging tot moord, huisroof en die besit van ’n ongelisensieerde vuurwapen en ammunisie.